‘Oorlog woed teen SA se vroue’Pres. Cyril Ramaphosa. Foto: Phando Jikelo/ANA Pres. Cyril Ramaphosa het Donderdag op Vrouedag gesê die gewelddadige oorlog teen vroue in Suid-Afrika moet tot ŉ einde kom en dat ŉ beraad aan die einde van die maand in dié verband gehou sal word. “In klein en groot dorpe, in huise, in skole, in kolleges en universiteite, in parke en openbare plekke word daar ŉ oorlog gevoer teen vroue se reg tot veiligheid en gelykheid,” het Ramaphosa tydens ŉ byeenkoms in Paarl in die Wes-Kaap gesê. “Ons moet besef dat ons nie vroue óf hul liggame besit nie en ons moet ook nie probeer om hulle te domineer nie.” Ramaphosa het gesê die buitensporige emosionele en fisieke mishandeling van vroue wys dat die regering en samelewing misluk het om gehoor te gee aan die belofte van 1994 van ŉ nie-seksistiese, nie-gewelddadige post-apartheid staat. “Die aanval op die waardigheid en integriteit van vroue het ongekende vlakke bereik. Daar is ‘n werklike gevaar dat geweld teen vroue so deurdringend geword het dat ons as ‘n samelewing geleidelik onbewus geword het en opgehou het om dit as ŉ gruwel te beskou.” Ramaphosa het ŉ oomblik van stilte versoek vir al die vroue wat al aangerand, verkrag en vermoor is. “Ons sal hierdie vlaag moorde op vroue, die verkragting van vroue, en die geweld teen die vroue van ons land stop.” Die nasionale beraad sal op 31 Augustus gehou word. Ramaphosa het daarop gewys dat patriargie ’n bepalende kenmerk van die samelewing bly. Hy het gesê daar moet verstaan word hoekom mans vroue verkrag en vermoor. Die beraad sal daarop fokus om ŉ konsensus te bereik oor ŉ doeltreffende en dringende benadering tot geslagsgegronde geweld, diskriminasie teen vroue en ongelykhede.